ΓΡΑΠΤΗ ΕΡΩΤΗΣΗ P-1796/97 υποβολή: Lissy Grφner (PSE) προς την Επιτροπή (20 Μαΐου 1997)

Θέμα: Πειραματικό στάδιο της «Ευρωπαϊκή Εθελοντική Υπηρεσία»

1. Πόσοι εθελοντές έχουν τοποθετηθεί από την ημερομηνία έναρξης του πειραματικού σταδίου, και σε ποιές χώρες, έως την 1η Μαΐου 1997;

2. Πόσοι από τους εθελοντές αυτούς έχουν προσληφθεί μέσω του αποκεντρωμένου συστήματος;

3. Για ποιό λόγο τροποποίησε η Επιτροπή τη διαδικασία υποβολής αιτήσεων που ισχύει για διεθνείς οργανώσεις;

4. Μπορεί η Επιτροπή να παράσχει διευκρινίσεις σχετικά με την κατάσταση των εθελοντών που έχουν τοποθετηθεί, λαμβάνοντας υπόψη τον επιδιωκόμενο αριθμό 2500 εθελοντών;

Απάντηση της κ.Cresson εξ ονόματος της Επιτροπής (16 Ιουνίου 1997)

Η πρότυπη ενέργεια της ευρωπαϊκής εθελοντικής υπηρεσίας φιλοδοξεί να δοκιμάσει μια νέα προσέγγιση στην ανάπτυξη δραστηριοτήτων εθελοντικής υπηρεσίας για νέους σε ένα ευρωπαϊκό πλαίσιο, ειδικά μέσω της υιοθέτησης μιας αποκεντρωμένης στρατηγικής για την εφαρμογή της. Αυτή η αποκεντρωμένη προσέγγιση αποσκοπεί στο να διευκολύνει τη συμμετοχή τοπικών οργανώσεων και να ανταποκριθεί αποτελεσματικά στις ανάγκες και στις επικρατούσες συνθήκες όσον αφορά τα προγράμματα και τους εθελοντές.

Το απαραίτητο πλαίσιο γι'αυτή την αποκεντρωμένη προσέγγιση εφαρμογής υφίσταται πλέον. Ένας εθνικός φορέας, αρμόδιος να επικουρεί την Ευρωπαϊκή Επιτροπή στην εφαρμογή της δοκιμαστικής ενέργειας ορίστηκε σε κάθε κράτος μέλος. Αυτοί οι εθνικοί φορείς διένειμαν πληροφορίες και κίνησαν το ενδιαφέρον σχετικά με την ευρωπαϊκή εθελοντική υπηρεσία από το δεύτερο εξάμηνο του 1996 και μετά. Συνεπώς, η Επιτροπή έχει λάβει δείγματα εκδήλωσης ενδιαφέροντος για την υποδοχή εθελοντών από 1000 περίπου οργανώσεις από όλη την κοινοτική επικράτεια. Ο αριθμός αυτός αντιπροσωπεύει ένα δυναμικό 3000 περίπου θέσεων για εθελοντές νέους. Η Επιτροπή και οι εθνικοί φορείς έλαβαν επίσης ανταπόκριση από χιλιάδες νέους οι οποίοι επιθυμούν να πάρουν μέρος στην Ευρωπαϊκή εθελοντική υπηρεσία.

Τόσο οι εθνικοί φορείς όσο και η Επιτροπή υποστηρίζουν σήμερα το συνταίριασμα μεταξύ προγραμμάτων υποδοχής, προγραμμάτων αποστολής εθελοντών και εθελοντών. Αυτή είναι μια περίπλοκη και χρονοβόρα διαδικασία, ειδικότερα καθώς πολλοί από τους συμμετέχοντες συνεργάτες δεν διαθέτουν προηγούμενη εμπειρία διακρατικής εθελοντικής εργασίας και τα προγράμματα μακροπρόθεσμης εθελοντικής υπηρεσίας απαιτούν μεγάλη προσήλωση και υπευθυνότητα από όλους τους συμμετέχοντες συνεργάτες.

Η Επιτροπή θα υποβάλει μια δεύτερη έκθεση προόδου σχετικά με την εφαρμογή της δοκιμαστικής ενέργειας της ευρωπαϊκής εθελοντικής υπηρεσίας τον Ιούλιο του 1997. Αυτή θα περιέχει λεπτομερή στοιχεία και ανάλυση της εφαρμογής της δοκιμαστικής ενέργειας. Ωστόσο, η Επιτροπή μπορεί ήδη να διαβιβάσει τις εξής πληροφορίες σε απάντηση των συγκεκριμένων σημείων τα οποία έθεσε το αξιότιμο μέλος:

1. 346 νέοι τοποθετήθηκαν ήδη σε προγράμματα της ευρωπαϊκής εθελοντικής υπηρεσίας. Η Επιτροπή αποστέλλει απευθείας στον αξιότιμο βουλευτή καθώς και στη Γραμματεία του Ευρωπαϊκού Κοινοβουλίου λεπτομερέστερα στοιχεία σχετικά με την κατανομή εθελοντών και προγραμμάτων σε κάθε χώρα.

2. 313 από τους εθελοντές αυτούς συμμετέχουν σε προγράμματα τα οποία ενισχύονται μέσω του κεντρικού σκέλους της πειραματικής ενέργειας (80 σε ιδιαίτερης σημασίας προγράμματα, 33 σε τρίτες χώρες και 200 σε προγράμματα τα οποία έχουν υποβληθεί από μέλη της Ένωσης Οργανισμών Εθελοντικών Υπηρεσιών (AVSO)). 33 εθελοντές τοποθετήθηκαν ως τώρα μέσω του αποκεντρωμένου σκέλους (δηλαδή προγράμματα τα οποία υποβλήθηκαν μέσω εθνικών δομών). Η Επιτροπή αναμένει να δει σημαντική αύξηση στον αριθμό των εθελοντών τους επόμενους δύο μήνες. 220 συνολικά εθελοντές αναμένεται να δραστηριοποιηθούν σε προγράμματα ιδιαίτερης σημασίας έως τα τέλη Ιουλίου. Ακόμη 57 εθελοντές νέοι ετοιμάζονται σήμερα για τη συμμετοχή τους σε προγράμματα της ευρωπαϊκής εθελοντικής υπηρεσίας σε τρίτες χώρες. 750 συμπληρωματικά προγράμματα εγκρίθηκαν μέσω του αποκεντρωμένου σκέλους και πρόκειται να ξεκινήσουν εντός των επόμενων εβδομάδων. Αρκετές εκατοντάδες ακόμα βρίσκονται στη φάση της μεταξύ τους εναρμόνισης και πρέπει να είναι έτοιμα να ξεκινήσουν έως τα τέλη του καλοκαιριού.

3. Η Επιτροπή αποφάσισε να διευρύνει το κεντρικό σκέλος (δηλαδή σχέδια τα οποία υποβάλλονται απευθείας στην Επιτροπή) το 1997 ώστε να συμπεριλάβει τόσο ευρωπαϊκές οργανώσεις νέων όσο και τις οργανώσεις εθελοντικής υπηρεσίας οι οποίες είναι μέλη της AVSO. Αποφάσισε επίσης να επικεντρωθεί σε πολύπλευρα σχέδια ευρωπαϊκής εθελοντικής υπηρεσίας όπου θα πάρουν μέρος εταίροι σε διάφορες χώρες. Η προσέγγιση αυτή έχει στόχο να διαφοροποιήσει το φάσμα των οργανισμών οι οποίοι συμμετέχουν στο κεντρικό σκέλος, να ενθαρρύνει την ανάπτυξη νέων συνεργασιών μεταξύ διαφορετικών οργανισμών και να διευρύνει και να ενισχύσει την ποιότητα και το περιεχόμενο των υποστηριζόμενων σχεδίων. Η Επιτροπή ενθάρρυνε επίσης οργανώσεις νέων και εθελοντικής υπηρεσίας να υποβάλουν αιτήσεις για διμερείς ανταλλαγές εθελοντών μέσω του αποκεντρωμένου σκέλους.

4. Η εφαρμογή της δοκιμαστικής ενέργειας έως σήμερα έχει επιβεβαιώσει την ύπαρξη ενός σημαντικού βαθμού ενδιαφέροντος τόσο από τους νέους οι οποίοι επιθυμούν να συμμετάσχουν ως ευρωπαίοι εθελοντές όσο και από προγράμματα τα οποία δέχονται να υποδεχτούν τους εθελοντές αυτούς. Η κατανομή των εθελοντών ανάλογα με τα προγράμματα αποστολής και με τα προγράμματα υποδοχής των εθελοντών είναι περίπλοκη και αποτελεί μια τελείως νέα εμπειρία για πολλούς από τους συμμετέχοντες συνεργάτες. Ωστόσο, η Επιτροπή αναμένει ότι έως τα τέλη Ιουλίου 1997 θα δοθεί σε 2000 - 2500 νέους η ευκαιρία συμμετοχής στην ευρωπαϊκή εθελοντική υπηρεσία.